Bambeag

Bamberg (middloitalich: "Babenberg", frenkisch: "Bambärch") is a kroasfreie Stod im bayrischn Regiarungsbeziak Obafrankn. Bamberg is Universitets-, Schui- und Verwoitungsstod und aa Sitz vom gleichnamign Erzbisdum. De Stod is in da Landesplanung ois Obazentrum vom westlichn Obafrankn ausgwiesn und is Mitglied in da Metropolregion Niamberg.
De sengansweate Oidstod besitzt den gresstn unvaseat dahoidanen historischn Stodkean in Deitschland und is seit 1993 ois Wejdeabe in da Listn vo da UNESCO eintrong. Dazua is Bamberg iwaregional bekonnt fia sei vuifejtige und oangstendige Biatradition.
Eadkunde.
Geografische Log.
De oide frenkische Kaisa- und Bischofsstod ziagt si iwa a Toisenkn, duach de wo de Regnitz fliasst. Se valosst Bamberg in nordwestlicha Richtung und mindd siem Kilometa vom Stodzentrum entfeant bei Bischberg in an Moa. Nach Sidn ziagt si des Regnitztoi bis nach Niamberg, im Ostn liegt de Frenkische Schweiz, im Nordosten und Westn des Maintoi, im Nordwestn de Hassbeag und im Westn da Steigerwoid. Des Stodgebiet grenzt an de umliegendn Gmoana (vo Noadn ogfanga im Uazoagasinn) Gundelsheim, Memmelsdorf, Litzendorf, Strullendorf, Pettstod, Stegaurach, Bischberg, Oberheit und Hallstod.
Ausdehnung vom Stodgebiet.
Des Stodgebiet hod a Flechn vo 54,58 Quadratkilometa. De Nord-Sid-Ausdehnung betrogt 9,6 Kilometa, de Ost-West-Ausdehnung 9,7 Kilometa. De Oidstod liegt auf da Insel zwischn de zwoa Regnitzarm und aa westle vom linken Regnitzarm (Domberg). Spada hod si de Stod vor oim noch Ostn ausdehnt.
Stodgliedarung.
Bamberg gliadat si in de Stodtei: Berggebiet, Mittn (Inselstod), Theuerstod (Gärtnerstod, St. Gangolf), Wunderburg, Gereuth, Nord (St. Otto), Ost (St. Heinrich), Gartenstod (St. Kunigunda).
Eigmeindete Orte san: Bruckertshof, Bug, Gaustod, Hirschknock, Kramersfeld, Wuidensorg
Bamberg hod uma 650 Strossn, Platzln und Gossn.
Gschicht.
Gschicht im Iwablick.
De ejdastn Relikte vo da Bamberga Vorgschicht san vamutle "Bamberga Getzn". wo im 19. Joarhundat gfundn worn san. Im Joar 902 is zum easchtn Moi a „Castrum Babenberch“ aufm heitign Domberg gnennt worn. Es gheat am ostfrenkischen Gschlecht vo de ejtan Babenberga, wos Lehn 903 in ana bluadign Fehde mit de rheinfrenkischen Konradina valorn ham. Bei da sog. "Babenberger Fehde" san drei babenbergische Briada gstorm. De Besitzunga san an an Kine gfoin und dena Babenbergan bis 973 dahoidn bliem. Kaisa Otto II.] hod dees Castrum seim Vetter, am Herzog vo Bayern, Heinrich am Zänker gschenkt.
1007 wor de Grindung vom Erzbisdum Bamberg duachn Kaisa Heinrich II., an Bua vom Heinrich am Zänker. Im sejm Joar hod a an easchtn Dom baun lossn. Dea is im Laff vo da Zeit owa zwoamoi obrennt und duach an heitign, ausm 13. Joahundat stammendn Bau dasetzt worn. A Aufstand vo de Biarga im 16. Joarhundat geng de Mocht vom Fiaschtbischof is eafoiglos bliem. Unta de Fiaschtbischof Lothar Franz vo Schönborn und Friedrich Carl vo Schönborn hod de Stod in da Barockzeit a kuitureje Hozad dalebt.
Im Dreissgjaarign Kriag hod de Stod unta de schwedischn Truppn stoark glittn, im Siemjaarign Kriag duach preissische und zua Zeit vom Napoleon duach franzesische Truppm.
Stod und s Stift san im "Frieden vo Luneville" am Kurfiarschtndum Bayern ois Kompensation fia an Valust da Pfoiz an Frankreich in Aussicht gstejt worn. No vor da endguitigen Fixiaerung im Reichsdeputationshauptschluß beginnt Bayern am 2. September 1802 des Territorium vom Hochstift militearisch z besetzen und erkleat des Gebiet am 29. Novemba endguitig zu a bayerischen Provinz. Fiaschtbischof Christoph Franz vo Buseck is zrucktretn und hod damit des End vo da Sejbstendigkeit vo Bamberg bewiakt.
Während da Märzrevolution in de Joar 1848/1849 war Bamberg a Hochburg vo de radikaln Demokraten, weshoib de Stod bei da Regierung z Minga ois bsunders radikal goltn hot. Bekannteste Persönlichkeitn warn de Anwälte Nikolaus Titus und Ignatz Prell und aa da Arzt Heinrich Heinkelmann und da Journalist Karl Heger. De ham de sogenannten 14 Bamberger Artikel, an Grundrechtekatalog, valesn.
Am 25. und 26. Mai 1854 ham ocht deitsche Middlstootn (Bayern, Sachsen, Hannova, Württemberg, Baden, Kurhessen, Großherzogdum Hessen und Nassau) z Bamberg de „Bamberger Konferenz“ obghoidn, wo sa sie iwa eana Stejung zu de zwoa Grossmächt Österreich und Preissn vastendigt ham. Nochm Easchtn Wejdkriag is am 7. Aprü 1919 de kuaz voahea gwejde Bayerische Staatsregiarung (Kabinett Hoffmann) in da Auseinandersetzung um de Münchna Räterepublik af Bamberg gflicht, vo wo aus sie militearische Untastitzung zua Nidaschlogung vo da Räterepublik ogfoadat hod. Nochdem de Räterepublik vo da "Reichswehr" und vom "Freikorps" gwoitsam beendet worn is, is am 14. August 1919 de "Bamberga Vafossung" ois easchte demokratische Vafossung fia Bayern untazeichnet worn.
Nochm End vom Zwoaten Wejdkriag gheat Bamberg zua "Amerikanischn Besotzungszone". Vo da Militeavawoitung is a DP-Loga fia sognennte "Displaced Person" oglegt worn.
Hochwossa.
De wechselnde Wossafiarung vo da Regnitz stejt seit Joarhundatn a Bedrohung fia de Stod dor. Im Juli 1342 reisst des Magdalenenhochwossa a Bruck mit si. Woi des greßte Hochwossa wor am 2. Feba 1784, wo de Haisln am Ufa im Miihviadl zum Opfer foin. Aa de Bruckn san stoark bschedigt woan. Bsondas de eascht 1756 fertiggstejte Seesbruck, de heitige Kettenbruck, mit ihra barockn Ausstottung is duach Eisschoin und mitgerissane Baamstämm zasteat worn.
Im Stodgebiet san Hochwassamarkn u. a. in da Langen Straße, am Hozatshaus ("Hochzeitshaus"), in da Fischerei und an da Woikmih ("Walkmühle") zum findn. Dort san aa de Vagleichswerte vom letztn großn Hochwossa vo 2004 vazeichnet. Weitgehendn Hachwossaschutz bietn seit 1964 s Jahnwehr und s Hoachwossasperrtor bei Bug.
Zeit vo da Hexnvafoigung.
De Zeit is dokumentiat duach de eppa anno 1830 im Antiquariatshandl auftauchtn Prozessaktn, wo si heit in da Manuskriptnsammlung vo da Stootsbibliothek Bamberg befindn. Ob de Aktn oiwei voistendig san, deaf bezweifet wean. Bis 1623 san 300 Leit in Bamberg ois Hexn oda Hexa higrichdd worn. De Vafoigung und Hirichtung vo Leidln und und vo ganzn Familien ham unta Bischof Johann Georg II. Fuchs vo Dornheim, da Hexnbrenna gnennt (1623–1633), ian Hehpunkt dareicht. Dornheim hod 1627 z Bamberg des Drudenhaus baut. Im August 1628 is aa da domolige Buagamoasta vo da Stod, Johannes Junius, in des Gfengnis kema. Vor seina Hirichtung hoda in am Obschiedsbriaf an sei Dochta gschriem: „Unschuldig bin ich in's gefengnus kommen, unschuldig bin ich gemarttert worn, unschuldig muß ich sterm …“
Scho am 24. August 1421 is da Zaubara Jakob Vogler vom Pleydenstein auf 10 Joar – 20 Meiln vo Bamberg entfeant – vabannt worn.
Universitetsstod 1647–1773 und ob 1979.
De 1647 grindde Universitet is 1803 afghom worn, besteht oba weita ois „Philosophisch-Theologische Hochschui“. Ausbaut duach oi universitern Fakulteten nimmt sie im Wintasemesta 1946/1947 ab Leabetrieb af. Energischa Initiator wor da domalige Rektor Benedikt Kraft. Ea beruaft namhafte Professorn, wo bishea z Königsberg oda Breslau gleat ham, und aa Richter vom Reichsgricht in Leipzig. Vui ausm Kriag zruckkeate ehemolige Soidotn ham da ia Studium ogfangt, dees vo Semesta zu Semesta daweidat worn is. Da Ausbauplan zaschlogt si nacha, Rengschburg wead de viate bayrische Landesuniversitet. 1972 is de Bamberger Hochschui ois Gesamthochschui wiedagründet und 1979 zua Universität erhoom worn. De noch iam Grinda gnennde Otto-Friedrich-Universitet Bamberg beheabeagt geistes- und sozialwissenschaftliche Fakulteen und aa a Fakultet fia „Wirtschaftsinformatik und Angewandte Informatik“.
Deazeit (2007) wead da Fachbereich Sozialwesn afglest und in de Hochschui Coburg integriat.
Militea ab 1803.
Dees 1. Keniglich Bayrische Ulanen-Regiment „Kaiser Wilhelm II. (Spitznama "Sekt-Ulanen"), wo zeascht z Dillingen und spoda z Augschburg kaserniat gwen is, is af Bamberg valegt worn und wor im Easchtn Wejdkriag on da Reiterattacke vo Lagarde beteiligt.
Eihwohnaentwicklung.
Im Middloita und da friahn Neizeit is de Bevejkarung vo Bamberg nua langsam gwoxn und nacha duach de Kriag, Seichn und Hungersnot oiwei aa wieda zruckganga. So san 1349/1350 duach de Pest und de oschliassndn Judnpogrome – de jidische Bevejkarung is fia an Ausbruch vo da Epidemie vaantwortle gemocht worn – vui Bewohna gstorm. Im Dreissgjaarigen Kriag is de Bevejkarung vo Bamberg auf 7.000 Eihwohna im Joar 1648 gsunkn. Vorm Kriag sans no 12.000 gwen. Mit am Beginn vo da Industrialisierung im 19. Joarhundat is dees Bevejkarungswochsdum bschleinigt worn. Ham 1811 eascht 17.000 Leitln in da Stod glebt, so sans 1900 scho 42.000 gwen.
Bis 1939 is de Bevejkarungszoi af 59.000 gstiegn. Kuaz nochm Zwoatn Wejdkriag ham de vuin Flichtling und Vatriema aus de deitschn Ostgebietn da Stod innahoib kuaza Zeit an Zuawox um 16.000 Leit af 75.000 Eihwohna im Dezember 1945 eibrocht. Im Joar 1953 is de Bevejkarungszoi af 77.000 gstiegn, bis 1972 is nacha af 69.000 gsunkn. Oagmoaunga am 1. Juli 1972 bringa an Zuagwinn vo 7.207 Leit auf iba 76.000 Eihwohna. Am 30. Juni 2006 hod de Eihwohnazoi fia Bamberg 70.063 betrong, 2014 71.952 Leit.
De foigende Ibersicht zoagt de Eihwohnazoin. Bis 1811 sans voa oim Schätzunga, nacha Voikszählungsseagebniss (¹) oda amtliche Fortschreibunga vom Statistischn Landesamt. De Ogobm beziang si ob 1871 auf de "Ortsonwesende Bevejkarung", ob 1925 auf de Wohnbevejkarung und seit 1987 auf de "Bevejkarung am Ort vo da Hauptwohnung". Vor 1871 is de Eihwohnazoi methodisch ned oaheitli eafosst woan.
¹ Voikszejungseagebnis
Zuasatznama.
Zwegn seina Log af siebm Higln wead Bamberg aa Frenkisches Rom gnennt.
Kloa Venedig hoasst mas, zwegn da ehemolign Schiffa- und Fischasiedlung on da Regnitz
De Einwohna vo Bamberg nennt ma aa de Zwiefedreda oda Zwiefefrankn. Des kimmt dahea, wei de Bamberga Bauern beim Zwiefeobau de Schalottn bei oana bestimmt Gress umdredn hom, damit de Neastoff in da Zwiefe bliabm san. Dazua hom sa si kloane Breddln af de Schuah bundn, damit de Zwiefen ned mitzadredn wean und san iwa de Fejda maschiat.
Politik.
Buagamoasta.
De Obabuargamoasta seit 1945:
Patnstod.
1958 hod de Stod Bamberg fia de hoamatvatriema Sudetendeitschn ausm Gebiet um de tschechische Stod Troppau (Opava, Tschechien) de Patnschoft iwanumma.
De Improvisationstheata-Gruppm is 1992 vom Bamberga Kabarettistn Mäc Härder grindd worn und tritt seitdem imma wieda in und um Bamberg af.
1962 hod da Oldenburga Klaus Loose z Bamberg a Marionettntheata fia Eawoxane eigricht, wora 2002 an de Stod Bamberg iwagegm hod.
Dees Kinda- und Jugendtheata "Chapeau Claque" is seit 1990 aktiv und hod meafoch mit grossn Eafoig an de "Bayerischen Theatadogn" teignumma.
1803 ausm hochstiftischn Theata entstondn, dees heitige steddische Theata
1945 is vom Voiksschauspuija Hans Herrnleben und seina Frau Ottilie Herrnleben de Bamberger Puppenbiine "Bamberger Kasperl" grindd worn.
1984 hod da Norbert Götz dees "Theater der Schatten" grindd. Dees hod zwoa feste Spuiorte z Bamberg, de Katharinenkapejn in da Oidn Hofhoitung und dees "Neie Palais" in da Luitpoldstross.
Kuitur und Sengswiadigkeitn.
Bauwerk.
Bamberg is wia Rom auf siem Hügeln (Stephansberg, Kaulberg, Domberg, Michaelsberg, Jakobsberg, Altenburg, Abtsberg) erbaut und deshoib aa manchmoi aa Fränkisches Rom gnennd.
Da Bamberg im Zwoaten Wejdkriag weitgehend vo Bombarderungen vaschont bliem is, bietet de Oidstod bis heit des nahezu unvaändert Bild da ursprünglichen Dreigliadaung in geistliche Bergstod (im Umfeld vom Kaiserdoms, bürgerliche Inselstod (zwischn de zwoa Flußarmen da Regnitz) und da Gärtnerstod. Ibaragt vom Dom stellt de Stod a denkmalgeschütztes Ensemble zwischn middelalterlicher und barocker Baukunst dar.
1993 is de Oidstod in de Liste des Weltkultur- und Naturerbes da Menschheit da UNESCO aufgnumma worn. In da Begründung hoaßt's, Bamberg repräsentiere in oanzigartiger Weie de auf a Grundstruktur vom Friahmiddloita entwickelte middeleiropäische Stod.
Des in de UNESCO-Welterbeliste aufgenommene Areal umfasst de drei historischen Stodzentren, Berg-, Insel-, und Gärtnerstod mit a Gesamtflächn vo in ebba 140 Hektar.
De 100-Euro-Gedenkmünze aus Goid vom Joar 2004 aus da Reihe "UNESCO-Welterbe" zoagt a historische Stodansicht vo Bamberg.
Umfangreiche Aktivitäten im Bereich da Denkmalpflege ham zu am guadn Restaurierungszustand gführt. Im Juli 2005 hot de Stod Bamberg a eigens Dokumentationszentrum Welterbe ois Koordinierungs- und Anlaufstelle zu alle Belange vom UNESCO-Welterbe eingrichtet.
S Kreiz iwa Bamberg.
Bamberga Kircha buidn a imaginärs Kreiz. Da Längsboikn besteht aus de Kiran St. Jakob, Dom, St. Martin und St. Gangolf, da Querboikn aus St. Stephan, Oberne Pfarre, Dom und St. Michael. De vier Kiran san aa ois da sogenannte Vierkirchnblick bekannt.
Wobei da Middlpunkt vom Kreiz net wia oozumnehma waar da Dom is, es handelt si hierbei um a 1777 eigelegte Säule, de den Nama „Tattermannsäule“ drogt. An de Stej tret zum 1000-jaarigen Jubiläum vom Bisdum Bamberg a „unterirdisch“ Denkmoi. A Denkmoi, wo a Kinstla aus Israel – mit familiean Wuazln z Bamberg – gschoffa hod.
De a bissal außahoib vom Querboikn stengade Kira St.Jakob wead ois des gesenkte Haupt vom Jesus deidt.
No a imaginäres Kreiz buidt da Grundriss vom Dom; s gsenkte Hapt vom Jesus wead duach a außahoib vo da Linie ogeordnetn Scheitlstoa im Westchor vom Dom dorgstejt.
Welterbe und seine Baudenkmäler.
De im Joar 1993 in de Liste des Weltkultur- und Naturerbes da Menschheit aufgenommene Stod Bamberg besitzt in da Kernstod üba 1200 Baudenkmale
Ausgwejde Bauwerke.
vom Godhäuser und Klösta.
Evangelische Kiran
Katholische Kiran
Synagogn
Höfe da Stiftsherrn in de Immunitäten.
De Immunitäten warn geistliche Frei- oda Sonderbezirke da Stifte mit Ummauerung und eigener niederer Gerichtsbarkeit, in dene ab dem 12. Joarhundert fast de Hälfte da Bamberger Bevölkerung glebt hat.
 Gangolfsplatz 2, ("Chorherrenhof „Zum Zuckmantel"); Gangolfsplatz 3 a, ("Chorherrenhof „Zur Steinene Kemmeten“"); Gangolfsplatz 4, ("Chorherrenhof „Schindelhof“");
 Obere Kenigstraß 42, ("Chorherrenhof „Scheckethof“"); Obere Kenigstraß 46, ("Chorherrenhof „Kloanes Höflein“"); Obere Kenigstraß 50, ("Chorherrenhof „Zur Weinrebe“"); Obere Kenigstraß 53, ("Chorherrenhof „Schwanenhof“");
 Theuerstod 5, ("Chorherrnhof „Salerei“").
 Eisgrube 8 ("Curia Kraftoni"), Eisgrube 10, Eisgrube 12, Eisgrube 14 ("Curia Braunwardi Coquinarii"); Eisgrube 16 ("Curia Aufsees"); Eisgrube 18 ("Curia Ottnandi"); Eisgrube 20 ("Curia Leupoldi");
 Oberer Stephansberg 1 ("Curia apud salices"); Oberer Stephansberg 2 ("Curia Libhardi"); Oberer Stephansberg 3 ("Curia Hugonis"); Oberer Stephansberg 4 ("Curia Popponis"); Oberer Stephansberg 5 ("Curia Guntheri"), Oberer Stephansberg 7 ("Curia iuxta capellam");
 Stephansplatz 1 ("Curia Habitatio Stae. Chunegundis"); Stephansplatz 3 ("Curia Voikmari")
Sport.
Da Basketballverein Brose Baskets is 2005 (als GHP Bamberg), 2007, 2010, 2011 und 2012 Deitscher Basketball-Moasta, in de Joar 1993 (als TTL Bamberg), 2003 (als TSK uniVersa Bamberg) und 2004 (als GHP Bamberg) Vizemoasta und 1992, 2010, 2011 und 2012 (als TTL Bamberg) Deitscher Pokalsieger. Aufgrund da fanatischen Anhänger vom Verein und da breiten Begeisterung innahoib da relativ kloana Stod is Bamberg bei den deitschn Basketball-Fans unta da Bezeichnung „Freak-City“ bekannt.
Da SKC Victoria is achtfacher deitscha Moasta im Kegeln vo de Manna, fünfmal Pokalsieger des DKBC, viermal Weltpokalsieger, dreimal Eiropapokalsieger und zwoamoi Champions-League-Sieger. De Damen vo da SKC Victoria san viermoi deitscha Moasta, zwoamoi Pokalsieger, oamoi Eiropapokalsieger, zwoamoi Weltpokalsieger und zwoamoi Champions-League-Sieger.
De Schachspuia vom SC 1868 Bamberg warn dreimal Deitscha Moasta (1966, 1976, 1977) und oamoi Deitscher Pokalsieger (1983/84).
Da Tauchclub war 2004 Deitscher Vize-Moasta und is amtierender Deitscher Moasta im Unterwasserrugby.
Da Bridgeclub "Bamberger Reiter" is noch 1994, 1998, 2003, 2006 und 2007 amtierender Bundesligamoasta 2008, deitscha Teammoasta 2005 und 2006, Gewinner vom Eiropäischen Championscup da Landesmoasta 2006 (Sieg am 15. Oktober 2006 in Rom). 2007 is da 3. Platz beim Eiropäischen Championscup da Landesmoasta erreicht worn.
Sabine Auken (geb. Zenkel) is dreifache Weltmoastarin, amtierende Vizeweltmoastarin und bei de Damen aktuelle (März 2008) Nr. 1 da Weltrangliste.
Da Bamberger Club is damit der erfolgreichste deitsche Bridgeclub da letzten Joar.
Erfolgreichster Fuaßboivaein is da 1. FC Eintracht Bamberg, der 2006 aus da Fusion vom 1. FC 01 Bamberg und dem TSV Eintracht Bamberg entstandn is. Noch zwoa Joar in da Bayernliga steigt da Vaein 2008 in de Regionalliga Süd auf. De erfolgreichste Zeit vom Vorgängervarein 1. FC 01 Bamberg war aba in de 1950er-Jahr. Zwischn 1990 und 1993 erringt aa da zwoatejdeste Fuaßboivaein SC 08 Bamberg a baar bemerkenswerte Erfolge (Bayernliga und Achtelfinale im DFB-Pokal 1991).
Kulinarische Spezialitetn.
In da Biastod Bamberg gibts heit no nein traditioneje, eignstendige Privatbrauerein und a Gasthausbrauerei (Ambräusianum), wo fia a oanzigortige Biavuifoit sorng. A bsundare Spezialitet is dabei des Bamberga Rauchbia, des vo de zwoa Brauereien "Brauerei Spezial" und "Schlenkerla" braut wead und sei rauchigen Geschmock duach de Vawendung vo greichatn Moiz dahoit. Driwa hinaus existian in Bamberg zwoa grosse Handlsmälzareien und a Brauereimaschinenfabrik. Deshoib zejd des Braugeweabe zu am wichtign Standboa vo da lokaln Wiatschoftsstruktur.
A weidane Spezialitet vo Bamberg san de "Bamberger Heanla" oanaseits ois Croissant-oartigs Gebeck und andaraseits ois Eadepfesortn.
Wirtschafd und Infrastruktur.
Wirtschafd.
Im Joar 2006 worns z Bamberg eppa 47.000 sozialvasicherungspflichtige Bscheftigte. Wichtigste Industriebranchn is de Kfz-Zuliefaindustrie (51 % vo de Industriebescheftigtn 2004), gfoigt vo da Elektrotechnik und am Ernearungsgwerbe. Da traditioneje Wirtschafdszweig da Gmiasgeatna, wo de Stod seit Joarhundatn pregt, is oiwei no lebendig. Danem spuit da Tourismus fia de Wirtschaft vo da Stod a wichtige Roin.
De wichtigstn gweablichn Orbatgeba in da Stod mit mea wia 400 Bscheftigtn san (Stand: 10/2005):
Wossavasorgung.
De Wassavasorgung vo da Stod wor friara duach Brunnen gsichat. Des san iwawiegend Brunnen af Privatgrund, vo denas rund 300 gem hod. Seit de 1970a Joar is Bamberg – nem seine eigna Wossabrunnen – on de Fernwossavasorgung Obafrankn (FWO) oogschlossn. De speist seit Friahjoar 1975 Wossa aus da "Ködeltalsperre" ins steddische Wossavasorgungsnetz eine.
Brauarein.
De Stod is Tei vo da Biaregion Franken on da Grenz zwischn Wein- und Biafranken. Vo ehemois 68 historischen Braustetten z Bamberg gibts (2009) no acht Brauereien mit oida Tradition z Bamberg: Brauerei Mahr, Brauerei Fässla, Brauerei Schlenkerla, Brauerei Spezial, Klosterbräu Bamberg, Brauerei Greifenklau, Brauerei Keesmann und de Brauerei Kaiserdom im ehemois sejbstendigen Stodtei Gaustod. A Gasthaus-Brauerei, des Ambräusianum, de Röstmalzbierbrauerei und de Vasuchsbrauerei vo da Mälzarei Weyermann ham 2004 eaeffnet. Bis 2008 hod no de Maisel-Bräu existiat. In da Stod Bamberg bestenga dahea zua Zeit ejf Brauareien, wo Bia vakaffa. Danebm gibts no de kloane, zoirechtlich zuaglassane Brauerei Robesbierre, wo owa koa Bia vakafft.
Im Joar 1907 hods an sognenntn Bamberga Biakriag gebm, bei dem a Boykott vo da Bevejkarung de Brauarein zwunga hod, a Biapreiseahehung vo zehn auf ejf Pfennig wiea zruckznehma.
Vakeah.
Bamberg is mit am Binnenhafn am "Main-Donau-Kanal" (Regnitz), zwoa Autobohna (A 70/E48 und A 73) und am ICE-Bohhof ins Vakeahsnetz eibundn.
Effentlicha Leitnohvakea.
Vo 1897 bis 1922 hod de "Elektrische Straßnbahn Bamberg AG" an Stodvakea obgwicklt. Heit gibts iwa 22 Buslinien, wo des Stodgebiet nahezu ganz eafossn. Aa ogrenzende Gmoana (Bischberg, Gundelsheim, Hallstod, Memmelsdorf und Stegaurach) deckt des Liniennetz ab.
De Aufnohm vom da Stod und vom Landkroas Bamberg in an Vakeahsvabund Grossßraam Niamberg soi vorrausichtlich 2010 eafoign
Schienenvakea.
Im Fernvakea liegt Bamberg an da Nord-Sid-Streckn Leipzig–Niamberg und wead im Zwoastundn-Takt vo ICE-Ziig ogfahrn. Wearend de Vabindung in Richtung Berlin aktuej iwa Saalfeld und Jena valafft, wead sie nach Fertigstejung vo da Schnejfoarstreckn Niamberg–Erfurt voraussichtlich ab 2015 iwa Erfurt gfiat.
Bamberg is aa da Ausgangspunkt vo Regionalexpress- und Regionalbohlinien nach
Bundesstrossn.
Bamberg is an foigendn Bundesstrossn obgschlossn:
Autobohna.
Bamberg liegt an foigendn Bundesautobohna:
Bundeswossastross.
"Main-Donau-Kanal" aa RMD-Kanal oda Eiropa-Kanal, is da historische Nochfoiga vom "Ludwig-Donau-Main-Kanal".
Flugplotz.
Da Flugplotz Breitenau is oana vo de ejtastn no in Betrieb befindlichn Landepletz vo Deitschland. Scho 1912 is do da eascht Motorfliaga glandd. S Joar 1909 wead ois echta Ofang vo da Luftfahrt z Bamberg ogsegn. Zu dem Zeitpunkt beginnt Willy Messerschmitt zsamma mit dem Stodbaumoasta Friedrich Harth mit da Entwicklung vo Flugzeig.
Effentliche Eirichtunga.
Gricht.
Ois Sitz vo am Oberlandesgricht, vo am Landgrichts, vo am Amtsgrichts und vo am Orbatsgrichts is Bamberg a iwaregional bedeitsama Grichtsstandort.
Buidung.
Universitet.
De Otto-Friedrich-Universitet Bamberg gheat mit rund 10.000 Studerendn (2008) zu de middlgrossn Universitetn vo Bayern. De Gebaide vo da Universitet san iwa des gsamte Bamberga Stodgebiet vateit. A grossa Tei liegt owa im Kern vo da Bamberga Oidstod. Sproch- und Literaturwissenschoftn nehma zum Tei Gebaide ei, wo vorher zum Kaiser-Heinrich-Gymnasium gheat ham. A poar Studengeng san seit Joarn in de Ranglistn ois „Studentipp fia Zielstrebige“ ausgwiesen, wei Betreiuung und guade Organisation do gross gschriem wean und ma in Bamberg zügig studeren ko.
Sonstige Schuin.
Zwoa Realschuin, a Wirtschaftschui, Voiks- und Feadaschuin, fimf Berufliche Schuin, zehn Privatschuin, Voikshochschui Bamberg, Buidungszentrum vo da Industrie- und Handelskammer, Berufliche Fortbuidungszentren vo da Bayerischen Wirtschaft (bfz), Erzbischefliches Obmdgymnasium fia Berufstetige, KEB – Katholische Erwoxanenbuildung in da Stod Bamberg e. V., nein Berufliche Weidabuidungs- und Qualifiziarungsstejn und a Steddische Musikschui; a Taubsdummem-Ostoit mit Internat.
Internate.
S Aufseesianum is 1738 von Domkapitular Jodocus Bernhard Freiherr vo Aufseß gstiftet worn. Do is 1973 da Roman "Das fliegende Klassenzimmer" von Erich Kästner vafuimt worn.
Ebenfois in Betrieb is s Maria-Ward-Internat in Tregaschoft vo de "Englischen Fräulein" (seit 1717).
Zwoa weidane kiachliche Internate san End vom 20. Joarhundat gschlossn worn: des Ottonianum (1866–1999, in dezesana Tregaschof) und s Marianum (1918–1988, in Tregaschoft vo de Karmeliten).
Fuim und Fernsehn.
Bamberg is da Drehort vo bekonntn Fuimen und TV-Serien wia z. B. "Endlich Samsdog!", "Das Sams", "Sams in Gefahr", "Das fliegende Klassenzimmer (1973)" und vo de Kriminalserien "Pfarrer Braun" (mit Ottfried Fischer), "Der König" mit Günter Strack, 2007 de Neivafuimung vom Meachn "Zwerg Nase", 2009 "Die Unbedingten" und "Schwarzer Strand" vo Hans W. Geissendörfer, 2010 "Resturlaub" vo Tommy Jaud.